Document ID: 32008R0536

32008R0536
L 156/10
SLUŽBENI LIST EUROPSKE UNIJE
13.06.2008.
UREDBA KOMISIJE (EZ) br. 536/2008
od 13. lipnja 2008.
o provedbi članka 6. stavka 3. i članka 7. Uredbe (EZ) br. 782/2003 Europskog parlamenta i Vijeća o zabrani organokositrenih spojeva na brodovima i o izmjeni te Uredbe
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 782/2003 Europskog parlamenta i Vijeća od 14. travnja 2003. o zabrani organokositrenih spojeva na brodovima (1), a posebno njezin članak 6. stavak 3., članak 7. drugi stavak i članak 8.,
budući da:
(1)
Uredbom (EZ) br. 782/2003 se zahtijeva da Komisija donese određene mjere kako bi se ta Uredba mogla provesti ako Međunarodna konvencija o nadzoru štetnih sustava protiv obrastanja brodova (dalje u tekstu: Konvencija AFS), usvojena 5. listopada 2001., ne stupi na snagu do 1. siječnja 2007.
(2)
Konvencija AFS još nije stupila na snagu.
(3)
Zato je potrebno donijeti mjere kako bi brodovi koji plove pod zastavom treće zemlje dokazali usklađenost s člankom 5. Uredbe (EZ) br. 782/2003 te kako bi se osigurao nadzor koji obavlja država luke.
(4)
Članak 8. Uredbe (EZ) br. 782/2003 određuje da se Uredba može izmijeniti kako bi se uzeo u obzir razvoj na međunarodnoj razini, a posebno u Međunarodnoj pomorskoj organizaciji (dalje u tekstu: IMO) ili poboljšala učinkovitost Uredbe u svjetlu iskustva.
(5)
Odbor IMO-a za zaštitu morskog okoliša (dalje u tekstu: MEPC), u skladu s člankom 1. stavkom 4. točkom (a) Priloga 4. Konvencije AFS, usvojio je smjernice za pregled i certifikaciju sustava protiv obrastanja na brodovima, Rezolucijom MEPC.102(48) 11. listopada 2002.
(6)
MEPC je, u skladu s člankom 11. stavkom 2. Konvencije AFS, usvojio smjernice za inspekcijski pregled sustava protiv obrastanja na brodovima, Rezolucijom MEPC.105(49) 18. srpnja 2003.
(7)
MEPC je, u skladu s člankom 11. stavkom 1. Konvencije AFS, usvojio smjernice za brzo uzorkovanje sustava protiv obrastanja na brodovima, Rezolucijom MEPC.104(49) 18. srpnja 2003.
(8)
Do stupanja na snagu Konvencije AFS, uputno je primjenjivati njezine odredbe na brodove koji plove pod zastavom države ugovornice navedene konvencije. Brodovi koji plove pod zastavom države koja nije ugovornica Konvencije AFS ne bi smjeli imati povoljnije uvjete unutar Zajednice.
(9)
Mjere predviđene ovom Uredbom u skladu su s mišljenjem Odbora za sigurnost na moru i sprečavanje onečišćenja s brodova, osnovanog Uredbom (EZ) br. 2099/2002 Europskog parlamenta i Vijeća (2),
DONIJELA JE OVU UREDBU:
Članak 1.
Svrha je ove Uredbe:
-
uspostaviti mjere kako bi se brodovima koji plove pod zastavom treće zemlje, a uplovljavaju u luku ili odobalni terminal države članice, omogućilo da dokažu usklađenost s člankom 5. Uredbe (EZ) br. 782/2003
-
uspostaviti postupke nadzora koje obavlja država luke unutar Zajednice i
-
izmijeniti upućivanje na Izjavu o usklađenosti AFS-a u Uredbi (EZ) br. 782/2003 i Prilogu I. toj Uredbi.
Članak 2.
1. Brodovi iz članka 3. stavka 1. točke (c) Uredbe (EZ) br. 782/2003 dokazuju usklađenost s člankom 5. te Uredbe u skladu sa stavcima 2., 3. i 4. ovog članka.
2. U prijelaznom razdoblju, brodovi koji plove pod zastavom države ugovornice Međunarodne konvencije o nadzoru štetnih sustava protiv obrastanja brodova (dalje u tekstu: Konvencija AFS) dokazuju usklađenost s člankom 5. Uredbe (EZ) br. 782/2003 Izjavom o usklađenosti u skladu sa stavkom 5.4.1 smjernica za pregled i certifikaciju sustava protiv obrastanja na brodovima, u prilogu Rezolucije MEPC.102(48) Odbora za zaštitu morskog okoliša Međunarodne pomorske organizacije (dalje u tekstu: MEPC).
3. Od stupanja na snagu Konvencije AFS, brodovi koji plove pod zastavom države ugovornice Konvencije AFS dokazuju usklađenost s člankom 5. Uredbe (EZ) br. 782/2003 Međunarodnom svjedodžbom o sustavima protiv obrastanja, u skladu s Prilogom 4. Konvencije AFS.
4. Brodovi koji plove pod zastavom države koja nije ugovornica Konvencije AFS dokazuju usklađenost s člankom 5. Uredbe (EZ) br. 782/2003 Izjavom o usklađenosti koju izdaje administracija države zastave primjenom odredaba iz članka 10. Konvencije AFS, zajedno s njezinim Prilogom 4. i smjernica za pregled i certifikaciju sustava protiv obrastanja na brodovima, u prilogu rezolucije MEPC-a MEPC.102(48). U smislu ovog stavka, upućivanje u navedenom članku, prilogu i smjernicama na Međunarodnu svjedodžbu o sustavima protiv obrastanja, smatra se kao upućivanje na Izjavu o usklađenosti.
Članak 3.
1. U prijelaznom razdoblju države članice primjenjuju, na brodove obuhvaćene Uredbom (EZ) br. 782/2003 kontrolne odredbe istovjetne onima koje su propisane u Direktivi Vijeća 95/21/EZ (3) u skladu sa stavcima 2. i 3. ovog članka.
2. Što se tiče inspekcijskog pregleda i otkrivanja prekršaja, ne dovodeći u pitanje članak 2. ove Uredbe, države članice primjenjuju odredbe članka 11. Konvencije AFS te slijede smjernice za inspekcijski pregled sustava protiv obrastanja na brodovima u prilogu Rezolucije MEPC-a MEPC.105(49).
3. Stavak 1. primjenjuje se na brodove iz članka 3. stavka 1. točke (c) Uredbe (EZ) br. 782/2003 od 1. siječnja 2008.
Članak 4.
U ispunjavanju svojih obveza u skladu s člancima 6. i 7. Uredbe (EZ) br. 782/2003, države članice slijede smjernice za brzo uzorkovanje sustava protiv obrastanja na brodovima, u prilogu Rezolucije MEPC-a MEPC.104(49).
Članak 5.
Uredba (EZ) br. 782/2003 mijenja se kako slijedi:
1.
u članku 2., točka 9. zamjenjuje se sljedećim:
„9.
‚Europska izjava o usklađenosti AFS’ je dokument koji potvrđuje usklađenost s Prilogom 1. Konvencije AFS koji izdaje priznata organizacija u ime administracije države zastave;”;
2.
u članku 6. stavku 2., točka (b) zamjenjuje se sljedećim:
„(b)
u razdoblju od jedne godine nakon datuma navedenog u točki (a), države članice priznaju svaku Europsku izjavu o usklađenosti AFS-a.”;
3.
u Prilogu 1. stavku 1.4, upućivanje na Rezoluciju MEPC.101(48) zamjenjuje se upućivanjem na Rezoluciju MEPC102.(48).
Članak 6.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 13. lipnja 2008.

Labels: 1
5
20
7
0
8